कोई कितनी भी बखिया उधेड़ने की कोशिश करे, नामवर जी नामवर ही रहेंगे। क्यों इस बात के लिए उनके पीछे पड़ा जा रहा है कि पिछले 20 वर्षों से उन्होंने कुछ लिखा क्यों नहीं है? कबीर ने तो जीवनभर कुछ नहीं लिखा फिर भी छाए हुए हैं सदियों से। लोहा अगर वक्तृत्व से फूट रहा है तो उसे वहीं से करते रहिए इकट्ठा। मैं महसूस करता हूँ कि पढ़े-लिखे और गुणी होने के नाते, वक्तृत्व कला के पुरोधा होने के नाते, गैर-भक्तों की भी श्रद्धा को अपने पक्ष में समेट लेने की क्षमता से इस उम्र में भी लबालब भरे होने के नाते नामवर जी आज साहित्य की दुनिया के निर्विरोध ‘मुरारी बापू’ हैं। दोनों ही जब प्रवचन कर रहे होते हैं, मंच सहित समूचे हॉल को मुट्ठी में कर लेते हैं।